Purpura hirundapuso

La Purpura apuso, Purpura pinglovostulo, aŭ Purpura hirundapuso (Hirundapus celebensis, laŭ kio ankaŭ Sulavesa hirundapuso), estas granda apuso.del Hoyo, J. ed. (2020) All the Birds of the World. Lynx Edicions, Barcelona. Ĝi estas indiĝena de Filipinoj kaj de la Minahasa Duoninsulo (Sulaveso).

Aspekto
Tiu ĉi birdo estas grandega apuso, kiu estas averaĝe ĉirkaŭ 25 cm longa kaj pezas de 170 ĝis 203 g, kun averaĝo de 180 g en unu studo de 22 neseksigitaj plenkreskaj birdoj. La enverguro povas atingi ĝis 60 cm, kun flugilkorda longo de 20,3 ĝis 23,4 cm. Nur la parenca Brundorsa hirundapuso de Sudorienta Azio kaj la Blanknuka apodo de Centrameriko rivalas kun tiu ĉi specio laŭ grandeco kaj enverguro, ĉi-lasta averaĝe pezas 5 g malpli ol tiu ĉi hirundapuso.CRC Handbook of Avian Body Masses, 2nd Edition de John B. Dunning Jr. (Editor). CRC Press (2008), . La ĝenerala plumaro estas plejparte unuforma nigreca, kun blankeca brida marko. Tiu ĉi specio havas grandan grandecon, blankan hufumforman malsupran markon, kaj la subtile pingloforman voston tipan por la hirundapusoj. Kompare kun aliaj hirundapusoj, ĝi estas ekstreme malhela kaj ne havas la palan gorĝomakulon de la Pintvosta apuso kaj de la Arĝentdorsa hirundapuso. La Purpura hirundapuso havas blankajn bridojn, kiel la nomiga formo de la Pintvosta apuso kaj la Brundorsa hirundapuso, sed havas distingajn diagonalajn blankajn striojn de la centra ĝis la interna malantaŭa rando de la subflugiloj kaj havas ĝenerale malhelviolkoloran brilon, videblan en forta lumo.

Malmultaj detalaj priskriboj pri la vivhistorio de la purpura hirundapuso estas konataj. Ĝi estas societema specio, verŝajne neniam forlasanta grupon de almenaŭ 20 birdoj. La grandeco de ĉi tiuj apusoj laŭdire estas videbla eĉ de malproksime. Oni kredas, ke ili manĝas ĉian grandan, flugantan insekton; foje eĉ restadas ĉirkaŭ abelejoj por preni membrojn de abelujo. Iliaj reproduktaj kutimoj estas nekonataj, kvankam oni supozas, ke ĉi tiu estas birdo nestanta en kavernoj. Ankaŭ la voĉo estas nekonata.

Distribuado kaj habitato
La abundo de ĉi tiu specio ne estas bone konata. Oni supozas, ke ili estas maloftaj ĝis nekutimaj tra plejparto de sia teritorio, sed ne endanĝerigitaj kaj multnombraj en iuj partoj de Filipinoj.

Tiu ĉi birdo vivas en diversaj arbaroj kaj malferma kamparo. Ili povas esti trovitaj en malaltaj teroj aŭ montetoj, de 150–2 000 m alte.

 Referencoj 

 Chantler kaj Driessens, Swifts 

Kategorio:Apusedoj
Kategorio:Birdoj de Azio
Kategorio:Birdoj de la Filipinoj
Kategorio:Birdoj de Indonezio